አቶ ጌታቸው አሰፋና 25 ተጠርጣሪዎች በሰብአዊ መብት ጥሰት ክስ ተመሰረተባቸው
አዲስ
አበባ፤ የፌዴራል ጠቅላይ ዐቃቤ ህግ አቶ ጌታቸው አሰፋን ጨምሮ በከባድ የሰብአዊ መብት ጥሰት በጠረጠራቸው 26 የቀድሞ የብሄራዊ መረጃና ደህንነት አገልግሎት ከፍተኛ ሃላፊዎች ላይ ክስ መሰረተ። በፌዴራል
ከፍተኛ ፍርድ ቤት ልደታ ምድብ አንደኛ ችሎት ትናንት የተመሰረተው ክስ፤ የማስረጃ ዝርዝሩን ሳይጨምር 109 ገጽና በጥቅሉ በተጠርጣሪዎቹ የተመሰረተ 46 ክስ ነው። ግለሰቦቹ በተበዳዮች ላይ ከፍተኛ የሆነ የሰብአዊ መብት ጥሰት የፈፀሙ በመሆኑ በዋና ወንጀል አድራጊነት፤ ስልጣንን አላግባብ በመገልገል በፈፀሙት የሙስና ወንጀል ተጠርጥረው መከሰሳቸውን የአቃቤ ህግ ክስ ያስረዳል። ተከሳሾቹ
26 ሲሆኑ እንደቅደም ተከተላቸውም አቶ ጌታቸው አሰፋ፣ አቶ ያሬድ ዘሪሁን፣ አቶ ማአሾ ኪዳኔ፣ አቶ አማኑኤል ኪሮስ፣ አቶ ደርበው ደምመላሽ፣ አቶ ተስፋዬ ኡርጌ፣ አቶ ተስፋዬ ገብረ ጻዲቅ፣ አቶ ጎሀአጽብሀ ገብረ ህይወት፣ አቶ አጽብሀ ግደይ፣ አቶ ቢኒያም ማሙሸት፣ አቶ አሰፋ በላይ፣ አቶ ሹሻይ ልዑል፣ አቶ ሸዊት በላይ፣ አቶ ዮሀንስ ገብረ እግዚአብሄር፣ አቶ ነጋ ካሳዬ፣ አቶ ተመስገን በርሄ፣ አቶ አዲሱ በዳሳ፣ አቶ ሳሙኤል አብዲሳ፣ አቶ አህመድ ገዳ፣ አቶ ኢዮብ ተወልደ፣ አቶ ሰይፈ በላይ፣ አቶ ተሾመ ሃይሌ፣ አቶ አሸናፊ ተስፋሁን፣ አቶ ደርሶ አያና፣ አቶ ሀዱሽ ካሳ፣ አቶ ማርክስ ጸሃዬ ናቸው። 22 ተጠርጣሪዎች ጉዳያቸውን በችሎት ቀርበው ሲከታተሉ፤ አቶ ጌታቸው አሰፋ፣ አቶ አጽበሃ ግደይ፣ አቶ አሰፋ በላይ እና አቶ ሹሻይ ልዑል ችሎት አልቀረቡም፡፡ ችሎቱ
ነጻና ገለልተኛ ሆኖ ጉዳዩን እንደሚመለከተው የመሀል ዳኛው ለተከሳሾቹ በመግለጽ የችሎቱን ሥራ ጀምሯል፡፡ ችሎቱ የተጠርጣሪዎቹን ማንነት ካጣራ በኋላ ክሱ በእጃቸው እንዲደርሷቸው አድርጓል፡፡ ከሶስተኛ እስከ ስድስተኛ ተራ ቁጥር የተመሰረተውን ክስም በትናንት ውሎ በንባበ ቀርቧል። ቀሪውን ለዛሬ ከሰዓት በኋላ ለማንበብ ቀጥሯል፡፡ በተከሳሾች
ላይ የተመሰረተው ክስ እንደሚያትተው፤ በዜጎች መብት ላይ ጉዳት እንዲደርስ ለማድረግ በማሰብ በባለስልጣኑም ሆነ በአገልግሎቱ ማቋቋሚያና በሌሎች ህጎች በማንኛውም ወንጀል የተጠረጠረን ሰው የመያዝ፣ አስሮ የመመርመርና እስር ቤቶችን በማዘጋጀት የሚያዙትን ሰዎች አስሮ ለማቆየት ስልጣን ሳይኖራቸው ዜጎችን በሃይልና በማስገደድ ተይዘውና ታስረው መረጃ እንዲሰጡና አልፎም ወኪል በመሆን መረጃ እንዲያቀብሏቸው ሲያደርጉ መቆየታቸው ተጠቅሷል፡፡ ተከሳሾቹ
በስራቸው በሚመሯቸው የተቋሙ ሠራተኞች አማካይነት ዜጎች ክትትል ተደርጎባቸው በሃይል ታፍነው እንዲያዙና ታስረው እየተመረመሩ እንዲቆዮ ለማድረግ የሚያስችል አደረጃጀት በተቋም ውስጥ በማዘጋጀትና በበላይነት በመምራት ከ100 በላይ ተበዳዩች ጉዳት እንዲደርስባቸው፣ እንዲሞቱና እንዲጠፉ ማድረጋቸውም በክሱ ተጠቅሷል፡፡ ድብቅ እስር ቤቶች በተለያዩ የአገሪቱ አካባቢዎች እንዲዘጋጁ በማድረግ በአሸባሪነት ከተፈረጁ የፖለቲካ ድርጅቶች እና የሃይማኖት ተቋማት ጋር በማገናኘት ተበዳዩች በሃይል ታፍነው ወደ ድብቅ ዕስር ቤቶቹ እንዲወሰዱ ሲያደርጉ እንደነበረም በክሱ ተጠቁሟል፡፡ ድብደባና
ስቃይ እንደደረሰባቸውም በክሱ ተጠቅሷል፡ ፡ በበርካታ ዜጎች ላይ ከፍተኛ የሰብአዊ መብት ጥሰት በማድረሳቸውም በዋና ወንጀል አድራጊነት ተጠርጥረው መከሰሳቸው ተዘርዝሯል፡፡ በአሸባሪነት ከተፈረጁ የፖለቲካ ድርጅቶች፤ በተለይም ከኦሮሞ ነፃነት ግንባር (ኦነግ)፣ ግንቦት ሰባትና ከሃይማት አክራሪነት ጋር በማያያዝ በሃይል ተይዘው አይናቸው በጨርቅ ተሸፍኖ በድብቅ እስር ቤት ታፍነው እንዲወሰዱ ትዕዛዝ ሲሰጡና የተለያዮ የሰብአዊ መብት ጥሰት ማድረሳቸው ተጠቅሷል፡፡ ከስውር
እስር ቤቱ ወደ ማዕከላዊ ማዘዋወራቸውንና በተለያዩ ቦታዎች በመጣል የሰብአዊ መብት ጥሰት አድርሰዋል ሲል ክሱ አትቷል፡፡ በሂደቱም የአካል ጉዳት ማድረሳቸው፣ የሞቱና የጠፉ መኖራቸውም በክሱ ተጠቅሷል፡፡ በተለያዩ ዩኒቨርሲቲዎች አጥር የኦነግን አርማ በመስቀል፤ በራሪ ጽሁፎችን በመለጠፍ በአገር ውስጥ የኦነግ እንቅስቃሴ እንዳለ በማስመሰልና ይህንን ድርጊትም በመለመሏቸው ሰዎች አማካኝነት በምስል በማስቀረጽ አስገድደው በውጭ አገር ለሚገኙ የኦነግ አመራሮች በመላክ፤ የተለያዩ ሀሰተኛ መታወቂያዎችን በማዘጋጀት አቶ ያሬድ ዘሪሁንና አቶ ተስፋዬ ዑርጌ ወኪሎቻቸው በሀዋላ የተቀበሉትን በጥቅሉ አምስት ሚሊየን ብር ተቀብለው ለግል ጥቅማቸው በማዋል መጠርጠራቸውም ተገልጿል።አዲስ
ዘመን ሚያዚያ 30/2011በዘላለም
ግዛው 